แบงก์รัฐจ่อแยกบัญชีนโยบายรัฐ
ธปท.เผยจะบังคับใช้เกณฑ์การแยกบัญชีการดำเนินงานที่เกี่ยวข้องกับนโยบายของธนาคารรัฐในไตรมาส 2 ปีนี้
19 มิ.ย. 2559

ธปท.เผยจะบังคับใช้เกณฑ์การแยกบัญชีการดำเนินงานที่เกี่ยวข้องกับนโยบายของธนาคารรัฐในไตรมาส 2 ปีนี้
นางวจีทิพย์ พงษ์เพ็ชร ผู้อำนวยการอาวุโส ฝ่ายกำกับและตรวจสอบสถาบันการเงินเฉพาะกิจ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า เกณฑ์ในการกำกับดูแลธนาคารเฉพาะกิจของรัฐ (SFI) จะแตกต่างจากเกณฑ์ที่ใช้ดูแลธนาคารพาณิชย์ซึ่งมีความเข้มข้นเพราะมีกว่า 200 เกณฑ์ แต่หลักการดำเนินการศึกษาแล้วได้ข้อสรุปว่าจะนำมาใช้กับ SFI เฉพาะส่วนที่สำคัญและจำเป็นเพียง 24 เกณฑ์เท่านั้น 
“ล่าสุด ธปท.และกระทรวงการคลังเตรียมออกประกาศหรือแนวปฏิบัติเพื่อบังคับใช้เกณฑ์การกำกับดูแล SFI เกณฑ์แรก ในเรื่องการแสดงงบการเงิน ที่จะต้องแสดงธุรกรรมที่เกี่ยวข้องกับแนวนโยบายรัฐที่ชัดเจนมากขึ้น แยกได้ว่าส่วนใดเป็นธุรกรรมปกติ ส่วนใดเกี่ยวข้องกับการดำเนินนโยบายของรัฐ หรือที่เรียกว่าหลักเกณฑ์การกำกับดูแลการดำเนินธุรกรรมตามโครงการนโยบายรัฐ ซึ่งจะเริ่มบังคับใช้กับงดบัญชีในเดือน มิ.ย.ปีนี้”นางวจีทิพย์ กล่าว
ทั้งนี้ การบังคับใช้เกณฑ์นี้จะเป็นความชัดเจนว่า ส่วนที่ทำธุรกิจปกติและการดำเนินงานตามนโยบายรัฐมีมูลค่าเท่าไร มีผลกระทบอย่างไรต่อฐานะการเงิน และจำเป็นที่จะต้องมีการดำเนินการแก้ไขฐานะของธนาคารจากการดำเนินนโยบายนั้นๆ หรือไม่ เพราะหากแยกให้ชัดว่าดำเนินการตามนโยบายรัฐแล้วเสียหายก็จะมาดูการดำเนินการดูแลได้อย่างเหมาะสม แต่ถ้ารัฐชดเชยให้ธนาคารอันนี้จะไม่กระทบ ถ้าไม่ชดเชยจะได้พิจารณาว่าควรดำเนินการอย่างไรต่อไปหรือไม่